**Gabriel Ingemar John Landeskog** (s. 23. marraskuuta 1992 Tukholma, Ruotsi) on ruotsalainen jääkiekkoilija, olympiamitalisti, maailmanmestari ja Stanley Cup-voittaja, joka pelaa NHL-joukkue Colorado Avalanchessa. Colorado varasi hänet toisena pelaajana koko NHL:n vuoden 2011 varaustilaisuudessa. Hän toimii myös joukkueensa kapteenina ja oli vuonna 2012 kautta aikain nuorimpana valittu NHL-kapteeni.

Ura
---

### Seuraura

#### Junioriura ja Elitserien-debyytti

Landeskog OHL-joukkue Kitchener Rangersin paidassa huhtikuussa 2010.
Landeskog aloitti jääkiekon omien sanojensa mukaan 10- tai 11-vuotiaana Hammarby IF:ssä. Hän siirtyi kaudeksi 2007–2008 Djurgårdens IF:ään, jossa voitti J18 Allsvenskanin mestaruuden keväällä 2008. Kaudella 2008–2009 Landeskog toimi TV-Puckenissa Stockholm 1:n kapteenina ja voitti yhdeksällä maalillaan turnauksen maalipörssin. Samalla kaudella Landeskog teki Elitserien-debyyttinsä Djurgårdenissa Brynäs IF:ää vastaan 21. helmikuuta 2009, jolloin hän oli 16 vuotta ja 90 päivää vanha. Hän on Elitserienin kaikkien aikojen toiseksi nuorin pelaaja Fredrik Möllerin jälkeen. Landeskog pelasi kauden aikana kolme Elitserien-ottelua. Hän teki toisessa ottelussaan syöttöpisteen Skellefteå AIK:ta vastaan.

Kesällä 2009 OHL-joukkue Plymouth Whalers varasi Landeskogin kolmantena pelaajana CHL:n varaustilaisuudessa. Elokuussa Plymouth kuitenkin myi hänet Kitchener Rangersiin, jossa Landeskog pelasi kauden 2009–2010. Landeskog teki OHL-kaudella 61 runkosarjaottelussa tehopisteet 24+22=46 sekä 20 pudotuspeliottelussa pisteet 8+15=23. Hän oli pudotuspeleissä Kitchenerin sisäisen pistepörssin kolmas. Hänet valittiin kauden päätteeksi joukkueen parhaaksi tulokkaaksi. Landeskog sijoittui kolmanneksi OHL:n tulokkaiden piste- ja maalipörssissä, ja hänet valittiin OHL:n tulokkaiden tähdistökentälliseen.

Toisen OHL-kautensa 2010–2011 alkaessa Landeskog nimettiin Kitchenerin kapteeniksi. Hänestä tuli joukkueen kaikkien aikojen ensimmäinen eurooppalainen kapteeni. Landeskog teki OHL:n runkosarjassa 53 ottelussa tehopisteet 36+30=66 ja oli Kitchenerin paras maalintekijä sekä kolmanneksi paras pistemies. Hän loukkasi alle 20-vuotiaiden MM-kilpailuissa nilkkansa eikä pelannut kaikkia Kitchenerin otteluita runkosarjassa. Landeskog oli Kitchenerin paras maalintekijä kevään 2011 pudotuspeleissä, jolloin hän oli tehopisteillä 6+4=10 myös joukkueen toiseksi paras pistemies.

#### NHL-ura

Landeskog nimitettiin Colorado Avalanchen kapteeniksi vasta 19-vuotiaana.
Kesällä 2011 Colorado Avalanche varasi Landeskogin NHL:ään koko varaustilaisuuden toisena pelaajana Ryan Nugent-Hopkinsin jälkeen. Ennen varaustilaisuutta NHL:n kykyjenetsijäpalvelu listasi hänet tammikuussa 2011 parhaaksi lupaukseksi Pohjois-Amerikassa pelaavista kenttäpelaajista. Huhtikuun listauksessa Nugent-Hopkins nousi Landeskogin ohi ensimmäiseksi. KHL-joukkue Salavat Julajev Ufa varasi Landeskogin vuonna 2011 16. pelaajana KHL:n varaustilaisuudessa. Heinäkuussa 2011 hän teki kolmivuotisen tulokassopimuksen Coloradon kanssa.

Landeskogin tulokaskausi NHL:ssä oli kausi 2011–2012. Hän teki NHL-uransa avausmaalin kauden kolmannessa ottelussa 12. lokakuuta 2011 Columbus Blue Jacketsia vastaan. Landeskogista tuli samalla 18 vuoden ja 324 päivän ikäisenä NHL:n kaikkien aikojen nuorin ruotsalainen maalintekijä. Sittemmin hänen ennätyksensä on rikkonut kaksi vuotta myöhemmin kuitenkin Elias Lindholm. Landeskog teki kauden aikana 82 runkosarjaottelussa tehopisteet 22+30=52, joilla hän oli joukkueen paras maalintekijä sekä kolmanneksi paras pistemies Ryan O'Reillyn ja Paul Stastnyn jälkeen. Landeskog jakoi tulokkaiden pistepörssin voiton Edmonton Oilersin Nugent-Hopkinsin kanssa, mutta Landeskog teki enemmän maaleja. Landeskog palkittiin kauden päätteeksi NHL:n vuoden tulokkaana Calder Memorial Trophylla. Hänet valittiin myös NHL:n helmikuun 2012 tulokkaaksi.

4. syyskuuta 2012 Avalanche nimesi Landeskogin kapteenikseen kaikkien aikojen nuorimpana NHL:n historiassa. Hän oli vain 19 vuotta ja 286 päivää vanha. Ennätyksen edellinen haltija Sidney Crosby oli nimeämishetkellään vuonna 2006 vain 11 päivää Landeskogia vanhempi. Tosin Brian Bellows on kantanut kapteenin C-kirjainta Landeskogiakin nuorempana, mutta vain väliaikaisesti tuuraten joukkueensa loukkaantunutta kapteenia Craig Hartsburgia. Landeskog pääsi aloittamaan virassaan NHL:n puolella kuitenkin vasta tammikuussa 2013 NHL:n työsulun vuoksi.

Landeskog palasi lokakuussa 2012 työsulun kestäneellä sopimuksella Djurgårdeniin, joka oli edelliskeväänä pudonnut Ruotsin toiseksi korkeimmalle sarjatasolle HockeyAllsvenskaniin. Hän pelasi kuitenkin viimeisen ottelunsa joukkueessa 3. joulukuuta 2012 Almtuna IS:ää vastaan ja palasi verotussyistä Pohjois-Amerikkaan. Elokuussa 2013 Landeskog teki peräti seitsemänvuotisen ja 39 miljoonan dollarin arvoisen jatkosopimuksen Avalanchen kanssa.

Kaudella 2013–2014 Landeskog oli tehoilla 26+39=65 Avalanchen toiseksi paras pistemies Matt Duchenen jälkeen. Hän voitti myös joukkueen sisäisen tehotilaston lukemalla +21.

Heinäkuussa 2021 Landeskog teki Avalanchen kanssa kahdeksan vuoden mittaisen ja yhteensä 56 miljoonan dollarin arvoisen jatkosopimuksen.

Kauden 2021-2022 päätteeksi voitti Landeskog ensimmäisen Stanley Cupin, kun Colorado Avalanche päihitti finaalisarjassa Tampa Bay Lightningin otteluvoitoin 4-2.

### Maajoukkueura

Landeskog edusti Ruotsia Sotšin olympiakisoissa 2014, jolloin hän toimi joukkueen varakapteenina ja voitti hopeaa. Landeskog pelasi myös MM-kilpailuissa vuosina 2012 ja 2013, joista ensimmäisessä turnauksessa hän kuului joukkueen kapteenistoon 19-vuotiaana. Landeskog valittiin Italiaa vastaan pelatun ottelun jälkeen Ruotsin parhaaksi pelaajaksi. Jälkimmäisestä turnauksesta hän voitti maailmanmestaruuden. Yhteensä Landeskog on pelannut 28 A-maaottelua tehopistein 4+6=10.

Landeskog pelasi myös alle 20-vuotiaiden MM-kilpailuissa vuonna 2011 ja toimi Ruotsin varakapteenina, mutta hänen turnauksensa päättyi jo avausotteluun Norjaa vastaan nilkkavamman takia. Landeskog teki ottelussa tehopisteet 1+1=2. Landeskog pelasi myös alle 18-vuotiaiden MM-kilpailuissa vuonna 2009, jolloin hän toimi Ruotsin varakapteenina ja oli neljällä maalilla joukkueen toiseksi paras maalintekijä Magnus Pääjärven jälkeen. Hänet valittiin turnauksessa Ruotsin top-3-pelaajaksi. Landeskog pelasi myös alle 18-vuotiaiden Ivan Hlinkan muistoturnauksessa vuonna 2009, jolloin hän toimi Ruotsin kapteenina ja voitti pronssia. Landeskog oli tehoilla 4+3=7 joukkueen paras maalintekijä ja jakoi sisäisen pistepörssin voiton Adam Larssonin kanssa.

Pelityyli
---------

Landeskogin vahvuuksiin kuuluu itsevarmuus, laukaus, kädet, pelikäsitys ja kiekonkäsittelytaidot. Hänellä on kuitenkin ajoittain parannettavaa hermokontrollissa. Landeskogia on verrattu mm. Mike Richardsiin, Brenden Morrowiin sekä Peter Forsbergiin, jota hän pitää myös esikuvanaan.

Muuta
-----

Landeskogin isä Tony sekä hänen serkkunsa Kent Grufman ovat pelanneet jääkiekkoa Elitserienissä. Gabriel Landeskog harrasti lapsena myös jalkapalloa. Hänellä on myös kaksossisko Beatrice.

Tilastot
--------

|   |   | Runkosarja |   | Pudotuspelit |   | Palkinnot |   | Arvokisat |
| --- | --- | --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   | Turnaus | O | M | S | Pist. | RM |
| 2008–2009 | Djurgårdens IF | Elitserien | 3 | 0 | 1 | 1 | 2 | – | – | – | – | – |
| 2009–2010 | Kitchener Rangers | OHL | 61 | 24 | 22 | 46 | 51 | 20 | 8 | 15 | 23 | 18 |
| 2010–2011 | Kitchener Rangers | OHL | 53 | 36 | 30 | 66 | 61 | 7 | 6 | 4 | 10 | 4 |  |  |  |  |  |  | JMM | 1 | 1 | 1 | 2 | 0 |
| 2011–2012 | Colorado Avalanche | NHL | 82 | 22 | 30 | 52 | 51 | – | – | – | – | – | Calder Trophy |  |  |  |  |  | MM | 8 | 1 | 4 | 5 | 6 |
| 2012–2013 | Djurgårdens IF | Allsvenskan | 17 | 6 | 8 | 14 | 32 | – | – | – | – | – |
|  | Colorado Avalanche **(C)** | NHL | 34 | 9 | 7 | 16 | 22 | – | – | – | – | – |  |  |  |  |  |  | MM | 10 | 3 | 1 | 4 | 18 |
| 2013–2014 | Colorado Avalanche **(C)** | NHL | 81 | 26 | 39 | 65 | 71 | 7 | 3 | 1 | 4 | 8 |  |  |  |  |  |  | OK | 6 | 0 | 1 | 1 | 4 |
| 2014–2015 | Colorado Avalanche **(C)** | NHL | 82 | 23 | 36 | 59 | 79 | – | – | – | – | – |
| 2015–2016 | Colorado Avalanche **(C)** | NHL | 75 | 20 | 33 | 53 | 69 | – | – | – | – | – |
| 2016–2017 | Colorado Avalanche **(C)** | NHL | 72 | 18 | 15 | 33 | 62 | – | – | – | – | – |  |  |  |  |  |  | WCup | 4 | 1 | 0 | 1 | 2 |
|  |  |  |  |  |  |  |  |  |  |  |  |  |  |  |  |  |  |  | MM | 10 | 2 | 3 | 5 | 2 |
| 2017–2018 | Colorado Avalanche **(C)** | NHL | 78 | 25 | 37 | 62 | 37 | 6 | 4 | 3 | 7 | 8 |
| 2018–2019 | Colorado Avalanche **(C)** | NHL | 73 | 34 | 41 | 75 | 51 | 12 | 3 | 5 | 8 | 10 |  |  |  |  |  |  | MM | 5 | 2 | 5 | 7 | 0 |
| 2019–2020 | Colorado Avalanche **(C)** | NHL | 54 | 21 | 23 | 44 | 47 | 14 | 2 | 11 | 13 | 12 |
| 2020–2021 | Colorado Avalanche **(C)** | NHL | 54 | 20 | 32 | 52 | 34 | 10 | 4 | 9 | 13 | 9 |
| 2021–2022 | Colorado Avalanche **(C)** | NHL | 51 | 30 | 29 | 59 | 78 | 20 | 11 | 11 | 22 | 6 |
| 2022–2023 | Colorado Avalanche **(C)** Loukkaantunut | NHL | 0 | 0 | 0 | 0 | 0 | – | – | – | – | – |
| 12 kautta | yhteensä | NHL | 738 | 248 | 323 | 571 | 601 | 69 | 27 | 40 | 67 | 53 |
| 1 kausi | yhteensä | Elitserien | 3 | 0 | 1 | 1 | 2 | – | – | – | – | – |

Lähteet
-------

* Gabriel Landeskog The Internet Hockey Databasessa (englanniksi)
* Gabriel Landeskog Legends of Hockey -sivustolla (englanniksi)
* Gabriel Landeskog *Elite Prospects*. Everysport Media Group AB.  (englanniksi)

### Viitteet

1. ↑  Dater, Adrian: Rookie Landeskog looking great to Colorado Avalanche  15.12.2011. The Denver Post. Viitattu 18.5.2012. (englanniksi)
2. 1 2  Palomäki, Ilkka: Ruotsalainen superlupaus tekee NHL-historiaa *YLE Urheilu*.  4.9.2012. Yleisradio Oy. Viitattu 30.12.2014.
3. 1 2 3 4 5  Wennström, Antti: Landeskog – varaustilaisuuden kanadalaisin ruotsalainen  24.6.2011. Jatkoaika.com. Viitattu 27.6.2011.
4. 1 2 3 4 5 6  Gabriel Landeskog *Elite Prospects*. Everysport Media Group AB.  (englanniksi)
5. ↑  Söderberg, Nathnael: Ineffektivt DIF kryssade mot Skellefteå  24.2.2009. Svenskafans.com. Viitattu 27.6.2011. (ruotsiksi)
6. ↑  Pettersson, Robert: Svenske stortalangen bortbytt *Hockeysverige.se*.  4.8.2009. NewsMe. Viitattu 27.6.2011. (ruotsiksi)
7. 1 2 3 4  Gabriel Landeskog The Internet Hockey Databasessa (englanniksi)
8. 1 2  2011 NHL Entry Draft -ennakko  23.6.2011. Urheiluveikkaus.  Arkistoitu 7.3.2016. Viitattu 27.6.2011.
9. 1 2  Nilsson, Johan; Bodin, Uffe: Gabriel Landeskogs vånda *Hockeysverige.se*.  31.12.2010. NewsMe.  Arkistoitu 17.8.2011. Viitattu 27.6.2011. (ruotsiksi)
10. ↑  2011 Draft Prospects - North American Skaters National Hockey League. Viitattu 27.7.2011. (englanniksi)
11. ↑  Avalanche Signs Landeskog, Siemens  28.7.2011. Colorado Avalanche. Viitattu 27.8.2011. (englanniksi)
12. ↑  Game Summary  12.10.2011. National Hockey League. Viitattu 3.5.2012. (englanniksi)
13. ↑  Dater, Adrian: Gabriel Landeskog scores his first NHL goal in Avalanche's victory  13.10.2011. COLUMBUS, Ohio:  The Denver Post. Viitattu 18.5.2012. (englanniksi)
14. ↑   Landeskog teki ensimmäisen maalinsa, kun peliaikaa oli jäljellä 41 sekuntia. Hän on kaikkien aikojen toinen NHL-uransa avausmaalin varsinaisen peliajan viimeisellä minuutilla tehnyt tulokas. Ennen Landeskogia samaan ylsi Edmonton Oilersin Tom Gilbert vuonna 2007.
15. ↑  2011–2012 - Regular Season - Rookie - All Skaters - Summary - Points - NHL.com National Hockey League. Viitattu 3.5.2012. (englanniksi)
16. ↑  Jevgeni Malkin juhli NHL-palkintogaalassa  21.6.2012. Jatkoaika.com. Viitattu 21.6.2012.
17. ↑  Halford, Mike: Gabriel Landeskog is the NHL’s Rookie of the Month  2.3.2012. NBC Sports. Viitattu 3.5.2012. (englanniksi)
18. ↑  Landeskog named youngest captain in NHL history *The Globe and Mail*.  4.9.2012. Viitattu 21.9.2012. (englanniksi)
19. ↑  Bodin, Uffe: Djurgården gör sin drömvärvning *Hockeysverige.se*.  3.10.2010. NewsMe.  Arkistoitu 18.3.2015. Viitattu 27.12.2012. (ruotsiksi)
20. ↑  Landeskog suuntaa kasvattiseuraansa  3.10.2012. Jatkoaika.com. Viitattu 27.12.2012.
21. ↑  Missa inte Landeskogs sista match  29.11.2012. Djurgården Hockey. Viitattu 27.12.2012. (ruotsiksi)
22. ↑  Gabriel Landeskog Signs Seven-Year Extension  15.8.2013. Colorado Avalanche. Viitattu 30.12.2014. (englanniksi)
23. ↑  Nuorelle ruotsalaistähdelle muhkea jatkosopimus  15.8.2013. Jatkoaika.com. Viitattu 30.12.2014.
24. ↑
25. ↑  Best Player of the Game selected by the Team (pdf) IIHF. Viitattu 26.5.2012. (englanniksi)
26. ↑  2009 U18 Memorial of Ivan Hlinka in Czech Republic and Slovakia[vanhentunut linkki] (englanniksi)
27. ↑  Player Bio – Gabriel Landeskog (englanniksi)
28. ↑  Savolainen, Samuel: Onko hän Peter Forsbergin manttelinperijä? – "Se on epäreilua"  24.6.2011. Urheilulehti.fi. Viitattu 27.6.2011.

Aiheesta muualla
----------------

* Kuvia tai muita tiedostoja aiheesta **Gabriel Landeskog** Wikimedia Commonsissa

|  |  |  |
| --- | --- | --- |
| Edeltäjä:**Jeff Skinner** | **Calder Memorial Trophyn voittaja**2012 | Seuraaja:**Jonathan Huberdeau** |